52-årig mand fik straksdom på et år og tre måneders fængsel for at affyre oversavet jagtgevær mod larmende måger.

Larm fra naboen og skrigende måger fik bægeret til at flyde over hos en 52-årig mand, der skød efter mågerne.

En frustreret vordende tvillingefar skal sidde i fængsel i et år og tre måneder efter at have skudt mod nogle larmende måger med sit oversavede jagtgevær tirsdag aften.

Den 52-årige blev onsdag idømt en straksdom ved Retten i Roskilde, da han blankt erkendte sin skyld og ikke protesterede over straffens længde. Det skriver Dagbladet Roskilde.

Minimumsstraffen for ulovlig våbenbesiddelse under særligt skærpende omstændigheder er på et år, og det mente forsvaret, at man skulle holde sig til.

Dommeren gik med på anklagerens krav om mindst et år og tre måneders fængsel, da manden ikke bare var i besiddelse af det farlige våben, men også affyrede det tæt på beboelse.

Den dømte forklarede i retten, at han havde drukket i over ni timer og var frustreret over sin kærestes komplicerede tvillingegraviditet.

Larmen fra først naboen og siden mågerne fik bægeret til at flyde over, og han løb ud på Nygade for at jage sidstnævnte væk.